POROČILO O IZMENJAVI NA FHV, DORNBIRN, DRUGI SEMESTER 2026

Kako ste bili zadovoljni z izmenjavo in zakaj? 
Z izmenjavo sem izredno zadovoljna, saj smo imeli na fakulteti lepo organiziran urnik, z veliko prostega časa. Prav tako smo imeli drugačne predmete kot doma, kar je bilo zanimivo. Dornbirn je čarobno, majhno mesto sredi regije Vorarlberg, ki ponuja veliko, in smo to z ostalimi Erasmus+ študenti tudi izkoristili. 

Ste imeli redna predavanja v angleščini ali samo občasne konzultacije?
Vsa predavanja so bila v angleščini.

Kako bi ocenili kakovost študija? Kakšni so bili profesorji? 
Kakovost študija je dobra, so pa predmeti manj zahtevni kot na naši fakulteti. Profesorji so prilagodljivi, razumevajoči in zelo dobro govorijo angleško. 

Bi kateri predmet/profesorja posebej pohvalili/skritizirali? 
Pohvalila bi vse profesorje, saj so se potrudili, da so bila predavanja interaktivna in zanimiva. Skritizirala pa bi profesorico, mag. Natasha Doshi, ki nam za zaključno nalogo ni podala nobenih navodil, saj je želela, da smo kreativni, potem pa nas je slabo ocenila, ker nismo izpolnili njenih pričakovanj. Učila je predmet Exploring Austrian Culture. 

Kakšni so življenjski stroški v primerjavi s temi v Sloveniji? Koliko je treba imeti za namestitev? 
Življenjski stroški so (z izjemo najemnine) približno enaki tem v Ljubljani. V trgovinah, kot so Lidl, DM, Hofer, so izdelki cenejši kot v Sloveniji. V gostilnah in kavarnah je pijača nekoliko dražja kot pri nas. Za najemnino v Kolpinghaus sem odštela 500€ mesečno. 

Je ustanova velika? Sprejme veliko tujih študentov? Kakšne so možnosti za druženje z domačimi in tujimi študenti? 
Ustanova ni precej velika in v poletnem semestru 2026 so sprejeli približno 50 tujih študentov. Vsa predavanja pa smo imeli skupaj z domačimi študenti, zato smo jih dobro spoznali, se družili z njimi tudi izven fakultete in so nam tudi predstavili regijo, dajali nasvete, … Tudi s tujimi študenti smo se veliko družili, saj nas je večina živela na dveh različnih lokacijah (dva študentska domova).

Kakšno je mesto? Kako je bilo poskrbljeno za obšolske dejavnosti? 
Dornbirn je malo mesto. Celotna regija ima odličen javni prevoz, študentska letna vozovnica stane 85€ in to smo pogosto koristili za smučanje, obisk raznih jezer in gorovij … Regija ponuja ogromno zunanjih aktivnosti. Ima tudi dobro lego za potovanje po Evropi. Prav tako pa smo imeli prost vstop v zunanji in notranji bazen ter brezplačno koriščenje žičnice, ki vozi na bližnji hrib. Večino poletnih dni pa smo preživeli pri Bodensee, ki ima urejene plaže. 

Kaj priporočate študentom, ki nameravajo iti na študij tja? 
Če se radi družite, imate radi naravo, smučanje in hribe/gore, je to odličen kraj, ki ga lahko priporočam. Sama sem imela tu odlično izkušnjo. 

Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?
Da, mc60880@student.uni-lj.si
